राहुल गांधी ने कहा, कोरोना की तीसरी लहर में हालत और बदतर होगी
कांग्रेस नेता राहुल गांधी ने मंगलवार को कहा कि भारत में तीसरी लहर में स्थिति और भी खराब होने वाली है। उन्होंने कहा कि दूसरी लहर तो खराब थी ही, और इस दौरान मरने वालों की संख्या दिए गए आंकड़े से 5 से 6 गुना ज्यादा हो सकती है।
नई दिल्ली: कांग्रेस नेता राहुल गांधी ने मंगलवार को कहा कि भारत में तीसरी लहर में स्थिति और भी खराब होने वाली है। उन्होंने कहा कि दूसरी लहर तो खराब थी ही, और इस दौरान मरने वालों की संख्या दिए गए आंकड़े से 5 से 6 गुना ज्यादा हो सकती है। राहुल गांधी अपनी वर्चुअल प्रेस कॉन्फ्रेंस के दौरान कोरोना से हुई मौतों पर डेटा की हेराफेरी पर पूछे गए एक सवाल का जवाब दे रहे थे। उन्होंने कहा, ‘यह निश्चित है और इसमें कोई संदेह नहीं है कि सरकार सच छुपा रही है। मेरे विचार से मरने वालों की संख्या रिपोर्ट किए गए आंकड़े से 5 से 6 गुना ज्यादा है, लेकिन अब इस पर बहस करने से कोई फायदा नहीं है।’‘तीसरी लहर और भी खराब होने वाली है’राहुल ने सरकार को आगाह करते हुए कहा, ‘पूरा देश जानता है कि तीसरी लहर आने वाली है। वायरस अपना स्वरूप बदल रहा है। इसीलिए हम सरकार से आग्रह कर रहे हैं कि वह अभी से पूरी तैयारी करे।’ उन्होंने कहा, ‘महामारी खत्म होने के बाद हम सरकार पर हमला कर सकते हैं कि आपने आंकड़ों को लेकर झूठ क्यों बोला। लेकिन अभी यह सवाल पूछने का वक्त नहीं है। आज मैं फिर से इस बात को दोहरा रहा हूं कि दूसरी लहर तो खराब थी ही, लेकिन तीसरी लहर और भी खराब होने वाली है। इसलिए टीकाकरण पर ध्यान देना चाहिए और हमें यह सुनिश्चित करना चाहिए कि वायरस को फिर से पनपने न दिया जाए।’‘...तब प्रधानमंत्री उनके साथ नहीं खड़े थे’पिछले दिनों डॉक्टरों से संवाद के दौरान प्रधानमंत्री के भावुक हो जाने से जुड़े सवाल पर राहुल गांधी ने कहा, ‘ प्रधानमंत्री के आंसू इन परिवारों के आंसू नहीं पोंछ सकते। वे परिवार जानते हैं कि जब लोगों की मौत हो रही थी तो प्रधानमंत्री उनके साथ नहीं खड़े थे। उनके आंसू लोगों को नहीं बचा सके। लोगों की जान ऑक्सीजन से बच सकती थी जो उन्हें समय पर नहीं मिली। प्रधानमंत्री तो पश्चिम बंगाल में चुनाव लड़ रहे थे। इस देश में ऑक्सीजन की कोई कमी नहीं है, लेकिन बहुत सारे लोगों की, ऑक्सीजन की कमी के कारण मौत हो गई। ऐसे कई परिवारों को मैं जानता हूं।’